b'\n_START_ARTICLE_\nSilvia Popovici\n_START_SECTION_\nCarier\xc4\x83\n_START_PARAGRAPH_\nA debutat \xc3\xaen 1954 ca actri\xc8\x9b\xc4\x83 \xc3\xaen filmul \xe2\x80\x9eLa mere\xe2\x80\x9d,  realizat de studen\xc8\x9bi.  \xc3\x8en 1961, actri\xc8\x9ba devine celebr\xc4\x83 datorit\xc4\x83 rolului titular din pelicula de succes Darclee \xc3\xaen regia lui Mihai Iacob, unde Silvia Popovici contureaz\xc4\x83 o excep\xc8\x9bional\xc4\x83 imagine a celebrei soprane de origine rom\xc3\xa2n\xc4\x83 Haricleea Darclee, ajutat\xc4\x83 fiind \xc3\xaen ariile interpretate \xc3\xaen film de vocea Artei Florescu. Au urmat roluri \xc3\xaen Omul de l\xc3\xa2ng\xc4\x83 tine (1961) \xc8\x99i O dragoste lung\xc4\x83 de-o sear\xc4\x83 (1963), ambele \xc3\xaen regia lui Horea Popescu, precum \xc8\x99i \xc3\xaen P\xc4\x83durea Sp\xc3\xa2nzura\xc8\x9bilor (1967, r. Liviu Ciulei)._NEWLINE_Consacrarea definitiv\xc4\x83 \xc3\xaen cinematograful rom\xc3\xa2nesc a venit o dat\xc4\x83 cu debutul regizoarei Malvina Ur\xc8\x99ianu, care \xc3\xaen 1967 o alege s\xc4\x83 interpreteze rolul titular din filmul Gioconda f\xc4\x83r\xc4\x83 sur\xc3\xa2s (1967). Silvia Popovici va r\xc4\x83m\xc3\xa2ne mult\xc4\x83 vreme fidel\xc4\x83 regizoarei, cu care va realiza \xc8\x99i Serata (1971), Trec\xc4\x83toarele iubiri (1974), \xc3\x8entoarcerea lui Vod\xc4\x83 L\xc4\x83pu\xc8\x99neanu (1979)._NEWLINE_O popularitate deosebit\xc4\x83 \xc3\xaen r\xc3\xa2ndul rom\xc3\xa2nilor a ob\xc8\x9binut cu rolul Oana din serialul TV Mu\xc8\x99atinii, \xc3\xaen regia Soranei Coroam\xc4\x83-Stanca (13 episoade)._NEWLINE_Silvia Popovici s-a dedicat, \xc3\xaens\xc4\x83, \xc3\xaen principal teatrului, ea f\xc4\x83c\xc3\xa2nd parte din "Promo\xc8\x9bia de Aur" a teatrului rom\xc3\xa2nesc (1956), interpret\xc3\xa2nd pe scenele Na\xc8\x9bionalelor din Craiova (1959-1963), Cluj (1963-1966) \xc8\x99i Bucure\xc8\x99ti (1967-1993) nenum\xc4\x83rate roluri, de o mare complexitate \xc8\x99i valoare._NEWLINE_\xe2\x80\x9eEa reprezenta cel mai bine e\xc8\x99alonul de absolven\xc8\x9bi ai IATC care \xc3\xaen 1956 au plecat cu profesorul lor Vlad Mugur la Craiova. De altfel \xc3\xaensu\xc8\x99i Vlad a declarat c\xc4\x83 f\xc4\x83r\xc4\x83 Silvia n-ar fi f\xc4\x83cut "aceast\xc4\x83 nebunie". Silvia era \xc3\xaenzestrat\xc4\x83 cu toate darurile: frumoas\xc4\x83, inteligent\xc4\x83, fermec\xc4\x83toare, serioas\xc4\x83, talentat\xc4\x83, autentic\xc4\x83 \xc8\x99i spontan\xc4\x83, sensibil\xc4\x83, dramatic\xc4\x83, impecabil\xc4\x83 \xc3\xaen tot ce realiza. Toate realiz\xc4\x83rile ei scenice \xc8\x99i filmice au avut o cot\xc4\x83 valoric\xc4\x83 ridicat\xc4\x83 pentru c\xc4\x83 era ea \xc3\xaens\xc4\x83\xc8\x99i un puternic caracter dramatic. Au r\xc4\x83mas de neuitat Ofelia cu straniul ei c\xc3\xa2ntec, Gwendolin de-un farmec inedit, Magda prin intransigen\xc8\x9ba dovedit\xc4\x83, Hilde prin dezinvoltura creat\xc4\x83, Julietta prin acurate\xc8\x9bea sentimentului, apoi Ana Petrovna, Andromaca, Euxinia, Anca, Margareta, Casandra, Drusilla \xc8\x99i altele._NEWLINE_(...)_NEWLINE__NEWLINE_Silvia a fost \xc8\x99i un model de seriozitate \xc8\x99i corectitudine profesional\xc4\x83 pentru toat\xc4\x83 lumea din teatru \xc8\x99i colegii ei au iubit-o ca pe o fiin\xc8\x9b\xc4\x83 drag\xc4\x83 plin\xc4\x83 de gra\xc8\x9bie \xc8\x99i energie. Delicat\xc4\x83 \xc8\x99i rasat\xc4\x83, Silvia a reprezentat pe scena rom\xc3\xa2neasc\xc4\x83 tipul femeii moderne, senin\xc4\x83 \xc8\x99i echilibrat\xc4\x83, capabil\xc4\x83 de orice victorie, o femeie tipic lupt\xc4\x83toare. Luciditatea ei scenic\xc4\x83 a ajutat-o mult \xc3\xaen realizarea marilor sale crea\xc8\x9bii, de mare vibra\xc8\x9bie \xc8\x99i \xc3\xaenc\xc4\x83rc\xc4\x83tur\xc4\x83 emo\xc8\x9bional\xc4\x83." \xe2\x80\x9d_NEWLINE_\xe2\x80\x94Alexandru Laz\xc4\x83r - "Promotia 1965 - 50 de ani de teatru"\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nA fost c\xc4\x83s\xc4\x83torit\xc4\x83 cu demnitarul comunist Maxim Berghianu. \xc3\x8en mod eronat, dup\xc4\x83 Revolu\xc8\x9bie, s-a indus ideea c\xc4\x83 era prieten\xc4\x83 cu Elena Ceau\xc8\x99escu. De fapt, Elena Ceau\xc8\x99escu nu o suporta, dup\xc4\x83 cum declara \xc8\x99i Emilia Marinela Macovescu, so\xc8\x9bia lui George Macovescu, ministru de Externe al Rom\xc3\xa2niei \xc3\xaentre 1972-1977\n_START_SECTION_\nDistinc\xc8\x9bii\n_START_PARAGRAPH_\nA fost distins\xc4\x83 cu Ordinul Meritul Cultural clasa a III-a (1967) \xe2\x80\x9epentru merite deosebite \xc3\xaen domeniul artei dramatice\xe2\x80\x9d.'